Title: ประกาศกระทรวงการคลัง เรื่อง การกำหนดเงื่อนไขให้ผู้ประกอบธุรกิจสินทรัพย์ดิจิทัลต้องขอรับความเห็นชอบบุคคลที่เป็นผู้ถือหุ้นรายใหญ่ (ฉบับที่ 2)

ประกาศกระทรวงการคลัง
เรื่อง การกำหนดเงื่อนไขให้ผู้ประกอบธุรกิจสินทรัพย์ดิจิทัล
ต้องขอรับความเห็นชอบบุคคลที่เป็นผู้ถือหุ้นรายใหญ่
(ฉบับที่ ๒)

ตามที่ประกาศกระทรวงการคลัง
เรื่อง การกำหนดเงื่อนไขให้ผู้ประกอบธุรกิจสินทรัพย์ดิจิทัลต้องขอรับความเห็นชอบบุคคลที่เป็นผู้ถือหุ้นรายใหญ่
ลงวันที่ ๑๖ กรกฎาคม พ.ศ. ๒๕๖๑ กำหนดให้ผู้ได้รับใบอนุญาตประกอบธุรกิจสินทรัพย์ดิจิทัลต้องยื่นคำขอรับความเห็นชอบบุคคลที่เป็นผู้ถือหุ้นรายใหญ่นั้น
เพื่อให้การกำกับดูแลบุคคลที่เป็นผู้ถือหุ้นรายใหญ่ของผู้ได้รับใบอนุญาตประกอบธุรกิจสินทรัพย์ดิจิทัลเป็นที่น่าเชื่อถือและเหมาะสม
อาศัยอำนาจตามความในมาตรา ๔ และมาตรา ๒๗ แห่งพระราชกำหนดการประกอบธุรกิจสินทรัพย์ดิจิทัล
พ.ศ. ๒๕๖๑ รัฐมนตรีว่าการกระทรวงการคลังตามข้อเสนอแนะของคณะกรรมการ ก.ล.ต. จึงแก้ไขเงื่อนไขให้ผู้ได้รับใบอนุญาตประกอบธุรกิจสินทรัพย์ดิจิทัลต้องปฏิบัติดังนี้

ข้อ ๑  ให้ยกเลิกความในบทนิยามคำว่า ผู้ถือหุ้นรายใหญ่ ในข้อ ๑ แห่งประกาศกระทรวงการคลัง เรื่อง การกำหนดเงื่อนไขให้ผู้ประกอบธุรกิจสินทรัพย์ดิจิทัลต้องขอรับความเห็นชอบบุคคลที่เป็นผู้ถือหุ้นรายใหญ่
ลงวันที่ ๑๖ กรกฎาคม พ.ศ. ๒๕๖๑ และให้ใช้ความต่อไปนี้แทน
ผู้ถือหุ้นรายใหญ่ หมายความว่า บุคคลที่ถือหุ้นในผู้ประกอบธุรกิจสินทรัพย์ดิจิทัลไม่ว่าโดยทางตรงหรือทางอ้อมเกินกว่าร้อยละสิบของจำนวนสิทธิออกเสียงทั้งหมดของผู้ประกอบธุรกิจสินทรัพย์ดิจิทัลนั้น

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๒๕ ตุลาคม พ.ศ. ๒๕๖๑
อภิศักดิ์  ตันติวรวงศ์
รัฐมนตรีว่าการกระทรวงการคลัง

พัชรภรณ์/ธนบดี/จัดทำ
๒๔ ธันวาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๘๒ ง/หน้า ๗/๘ พฤศจิกายน ๒๕๖๑